माता की कथा : एक बार शीतला माता अपने भक्तों के बारे में जानने के लिए निकली। राजस्थान के डूंगरी गांव में माता गलियों में घूम रही थी तभी किसी ने उनके ऊपर चावल का गर्म मांड फेंक दिया जिससे उनके शरीर पर फफोले पड़ गए। दर्द से आहत माता ने बहुत पुकार लगाई मगर किसी ने उनकी मदद नहीं की। उसी समय एक कुम्हार महिला ने माता की परेशानी देखकर उनके ऊपर ठण्डा पानी डाला ओर खाने के लिए बासी राबडी और दही दिया। ठण्डक मिलने से माता को आराम मिला तो उस कुम्हार महिला ने माता के बिखरे बाल देखकर उनकी चोटी गूंथने की बात कहते हुए उनकी चोटी बनाने लगी। इसी दौरान माता के बालों में छिपी आंख देकर वो डर गई। कुम्हार महिला को डरा देखकर माता अपने असली रूप में आई और उसे सारी बात बताई। बाद में महिला की मनुहार पर माता ने उसी गांव में रहना स्वीकार किया। उसे अपनी पूजा का अधिकार भी दिया, तब से उस गांव का नाम शील की डूंगरी पड़ा, जहां हर साल माता का मेला भरता है।